瘧疾寄示聖俞
作者：唐庚
朝代：宋

paragraphs: 體中初微温，末勢如湯鑊。
忽然毛髪起，冷撼如振鐸。
良久交戰罷，頂背如釋縛。
尚覺頭涔涔，眉額如鑱鑿。
空日一寒暑，有準如契約。
伏枕兩晦朔，枵然如空橐。
平生十圍腹，病起如饑鶴。
衰髪本無幾，脱去如秋籜。
到今僅能步，出没如尺蠖。
舊聞五嶺法，有此萬户瘧。
而我自僑寓，了不蒙闊略。
况子又持養，何至亦例着。
此身自空虚，客疾安所托。
請作如是觀，無病亦無藥。